
[bookmark: _GoBack]EXPUNERE DE MOTIVE

[bookmark: _Hlk198218552]Tratatul privind funcționarea Uniunii Europene impune ca statele membre să își considere politicile economice și promovarea ocupării forței de muncă drept chestiuni de interes comun și să își coordoneze acțiunile în cadrul Consiliului. Consiliul are obligația de a adopta orientări privind ocuparea forței de muncă (articolul 148), care trebuie să fie compatibile cu orientările generale de politică economică (articolul 121).
În timp ce orientările generale de politică economică sunt valabile pentru o perioadă de timp nedefinită, orientările privind ocuparea forței de muncă trebuie elaborate în fiecare an. Ambele seturi de orientări au fost adoptate împreună („pachetul integrat”) în 2010 și au stat la baza Strategiei Europa 2020, iar în 2015 au fost adoptate orientări integrate revizuite. În ceea ce privește orientările privind ocuparea forței de muncă, începând cu 2018 s-a dezvoltat o practică de alternanță între o actualizare completă (care acoperă atât considerentele, cât și orientările propriu-zise) o dată la doi ani și o „prelungire a valabilității” (actualizarea considerentelor și menținerea orientărilor neschimbate) în anul intermediar. În urma unei actualizări complete efectuate în 2024, în 2025 a avut loc o prelungire a valabilității. Astfel, anul acesta, sunt în curs de actualizare atât orientările propriu-zise, cât și considerentele. Orientările includ noi elemente, în special cu privire la: (i) calitatea locurilor de muncă [în legătură cu foaia de parcurs privind locurile de muncă de calitate prezentată de Comisie în decembrie 2025 și cu activitatea Comitetului pentru ocuparea forței de muncă (EMCO) privind diferitele dimensiuni ale calității locurilor de muncă și cadrul de monitorizare aferent]; (ii) competențe și educație (în conformitate cu noua Recomandare a Consiliului privind capitalul uman, prezentată de Comisie în noiembrie 2025 și adoptată de Consiliu în martie 2026); și (iii) reducerea sărăciei și incluziunea socială (în conformitate cu strategia pentru combaterea sărăciei prezentată de Comisie în mai 2026). De asemenea, orientările au fost semnificativ ameliorate pentru a se evita repetițiile și pentru a se îmbunătăți lizibilitatea. Considerentele au fost, la rândul lor, actualizate în funcție de contextul socioeconomic actual și de cele mai recente inițiative de politică. 
Alături de orientările generale ale politicilor economice, orientările pentru politicile de ocupare a forței de muncă sunt prezentate sub forma unei decizii a Consiliului privind orientările pentru politicile de ocupare a forței de muncă ale statelor membre (partea a II-a a Orientărilor integrate) și furnizează baza pentru recomandările specifice fiecărei țări în domeniile respective. 
 
„Orientările privind ocuparea forței de muncă” revizuite sunt următoarele: 
Orientarea 5: Stimularea cererii de forță de muncă 
Orientarea 6: Îmbunătățirea ofertei de forță de muncă și ameliorarea accesului la locuri de muncă, dobândirea de aptitudini și competențe pe tot parcursul vieții 
Orientarea 7: Îmbunătățirea funcționării piețelor muncii și a eficacității dialogului social 
Orientarea 8: Promovarea egalității de șanse pentru toți, încurajarea incluziunii sociale, prevenirea și combaterea sărăciei 

2026/0137 (NLE)
Propunere de
DECIZIE A CONSILIULUI
privind orientările pentru politicile de ocupare a forței de muncă ale statelor membre
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 148 alineatul (2),
având în vedere propunerea Comisiei Europene,
având în vedere avizul Parlamentului European ([footnoteRef:2]), [2: 	Avizul din DATA (urmează a se stabili) 2026 (nepublicat încă în Jurnalul Oficial).] 

având în vedere avizul Comitetului Economic și Social European ([footnoteRef:3]), [3: 	Avizul din DATA (urmează a se stabili) 2026 (nepublicat încă în Jurnalul Oficial).] 

după consultarea Comitetului Regiunilor,
având în vedere avizul Comitetului pentru ocuparea forței de muncă ([footnoteRef:4]), [4: 	Avizul din DATA (urmează a se stabili) 2026 (nepublicat încă în Jurnalul Oficial).] 

întrucât:
(1)	Statele membre și Uniunea trebuie să depună eforturi în vederea elaborării unei strategii coordonate pentru ocuparea forței de muncă, în special pentru promovarea unei forțe de muncă competente, calificate și adaptabile, precum și a unor piețe ale muncii favorabile incluziunii și reziliente, în vederea realizării obiectivelor de ocupare deplină a forței de muncă și de progres social, precum și de creștere economică echilibrată, stabilite la articolul 3 din Tratatul privind Uniunea Europeană (TUE). Statele membre trebuie să considere promovarea ocupării forței de muncă drept o chestiune de interes comun și să își coordoneze acțiunile întreprinse în acest sens în cadrul Consiliului. 
(2)	Uniunea trebuie să combată excluziunea socială și discriminările și să promoveze justiția socială și protecția socială, precum și egalitatea între femei și bărbați, solidaritatea între generații și protecția drepturilor copilului, astfel cum se prevede la articolul 3 din TUE. În definirea și punerea în aplicare a politicilor și acțiunilor sale, Uniunea trebuie să țină seama de cerințele privind promovarea unui nivel ridicat al ocupării forței de muncă, garantarea unei protecții sociale corespunzătoare, combaterea excluziunii sociale și de cerințele privind un nivel ridicat de educație, de formare profesională și de protecție a sănătății umane, astfel cum este stabilit la articolul 9 din Tratatul privind funcționarea Uniunii Europene (TFUE). 
(3)	În conformitate cu TFUE, Uniunea a elaborat și a pus în aplicare un cadru integrat de coordonare pentru politicile economice și de ocupare a forței de muncă, în contextul semestrului european([footnoteRef:5]). Semestrul european este aliniat la Busola pentru competitivitate, care oferă un cadru pentru stimularea competitivității prin eliminarea decalajului în materie de inovare, decarbonizarea economiei noastre, reducerea dependențelor excesive și sporirea securității. Busola identifică competențele, locurile de muncă de calitate și echitatea socială printre factorii favorizanți orizontali. Semestrul european integrează, de asemenea, principiile Pilonului european al drepturilor sociale, proclamat de Parlamentul European, Consiliu și Comisie în noiembrie 2017([footnoteRef:6]). Acesta se bazează pe tabloul de bord social ca instrument de monitorizare. Tabloul de bord social oferă, de asemenea, baza pentru o analiză a riscurilor și a provocărilor la adresa convergenței sociale ascendente în Uniune, în contextul cadrului de convergență socială ([footnoteRef:7]). Semestrul european prevede o colaborare strânsă cu partenerii sociali, cu societatea civilă și cu alte părți interesate. Semestrul este completat, de asemenea, de guvernanța și recomandările programului de politică privind deceniul digital. [5: 	Regulamentul (UE) 2024/1263 al Parlamentului European și al Consiliului din 29 aprilie 2024 privind coordonarea eficientă a politicilor economice și supravegherea bugetară multilaterală și de abrogare a Regulamentului (CE) nr. 1466/97 al Consiliului (JO L, 2024/1263, 30.4.2024, ELI: http://data.europa.eu/eli/reg/2024/1263/oj).]  [6: 	Proclamația interinstituțională privind Pilonul european al drepturilor sociale (JO C 428, 13.12.2017, p. 10).]  [7: 	A se vedea articolul 3 alineatul (3) litera (b) și considerentul 8 din Regulamentul (UE) 2024/1263 al Parlamentului European și al Consiliului din 29 aprilie 2024.] 

(4)	Ca parte a acestui cadru, orientările pentru politicile de ocupare a forței de muncă ale statelor membre (denumite în continuare „orientările pentru ocuparea forței de muncă”) prevăzute în anexa la prezenta decizie, împreună cu orientările generale pentru politicile economice ale statelor membre și ale Uniunii prevăzute în Recomandarea (UE) 2015/1184 a Consiliului([footnoteRef:8]), formează orientările integrate. Orientările pentru ocuparea forței de muncă urmează să ghideze punerea în aplicare a politicilor în statele membre și în Uniune, reflectând interdependența dintre statele membre. Setul rezultat de politici coordonate la nivelul Uniunii și la nivel național constituie un mix adecvat de politici economice, sociale și de ocupare a forței de muncă. Acesta ar trebui să producă efecte de propagare pozitive pentru piețele forței de muncă și pentru societate în general, să consolideze reziliența economică și socială și să răspundă în mod eficace provocărilor pe termen mediu și lung, inclusiv necesității de a consolida competitivitatea, inovarea și productivitatea, precum și autonomia strategică a Uniunii. Politicile economice și de ocupare a forței de muncă ale Uniunii și ale statelor membre ar trebui să meargă mână în mână cu tranziția echitabilă a Uniunii către o economie neutră din punct de vedere climatic, sustenabilă din punctul de vedere al mediului și suverană din punct de vedere digital. [8: 	Recomandarea (UE) 2015/1184 a Consiliului din 14 iulie 2015 privind orientările generale pentru politicile economice ale statelor membre și ale Uniunii Europene (JO L 192, 18.7.2015, p. 27).] 

(5)	Orientările privind ocuparea forței de muncă sunt în concordanță cu cadrul revizuit de guvernanță economică al Uniunii, care a intrat în vigoare la 30 aprilie 2024([footnoteRef:9]), precum și cu legislația și inițiativele existente ale Uniunii. Printre acestea se numără Comunicarea Comisiei privind uniunea competențelor, din 5 martie 2025([footnoteRef:10]), și Comunicarea Comisiei privind Strategia Uniunii Europene de combatere a sărăciei: combaterea și prevenirea sărăciei din copilărie până la bătrânețe, din 6 mai 2026, precum și Recomandarea Consiliului privind capitalul uman în Uniunea Europeană, din 9 martie 2026. [9: 	Regulamentul (UE) 2024/1263 al Parlamentului European și al Consiliului din 29 aprilie 2024 privind coordonarea eficientă a politicilor economice și supravegherea bugetară multilaterală și de abrogare a Regulamentului (CE) nr. 1466/97 al Consiliului (JO L, 2024/1263, 30.4.2024, ELI: http://data.europa.eu/eli/reg/2024/1263/oj).]  [10: 	COM(2025) 90 final.] 

(6)	Pilonul drepturilor sociale stabilește douăzeci de principii și de drepturi care vin în sprijinul unor piețe ale muncii și al unor sisteme de protecție socială funcționale și echitabile. Acestea sunt structurate în jurul egalității de șanse și accesului pe piața muncii, condițiilor de lucru echitabile și protecției și incluziunii sociale. Aceste principii și drepturi oferă Uniunii o direcție strategică. Pilonul european al drepturilor sociale, împreună cu tabloul de bord social care îl însoțește, constituie, de asemenea, un set de orientări pentru monitorizarea ocupării forței de muncă, a competențelor și a performanței sociale a statelor membre, precum și a convergenței sociale ascendente în Uniune, în cadrul semestrului european. Pilonul stimulează reformele și investițiile la nivel național, regional și local, permițând reconcilierea „dimensiunii sociale” și a „pieței” în economia modernă de astăzi. 
[bookmark: _Hlk131524086](7)	La 4 martie 2021, Comisia a prezentat un plan de acțiune privind punerea în aplicare a Pilonului european al drepturilor sociale. Acesta a inclus obiective principale ale Uniunii, ambițioase, dar realiste, pentru 2030, privind ocuparea forței de muncă (cel puțin 78 % din populația cu vârste cuprinse între 20 și 64 de ani ar trebui să aibă un loc de muncă), privind competențele (cel puțin 60 % dintre adulți ar trebui să participe la activități de formare profesională în fiecare an) și privind reducerea sărăciei (minimum 15 milioane de persoane ar trebui să fie mai puțin expuse riscului de sărăcie sau de excluziune socială, inclusiv cinci milioane de copii) (denumite în continuare „obiectivele principale ale Uniunii pentru 2030”). Planul a cuprins, de asemenea, obiective secundare complementare, precum și un tablou de bord social revizuit. Obiectivele principale ale Uniunii pentru 2030 au fost salutate de șefii de stat și de guvern la Summitul social de la Porto în mai 2021 și de Consiliul European în iunie 2021. Ele sprijină, împreună cu tabloul de bord social, monitorizarea progreselor înregistrate în direcția punerii în aplicare a principiilor Pilonului european al drepturilor sociale în contextul semestrului european. În baza acestui cadru, statele membre au stabilit inclusiv obiective naționale ambițioase care, ținând seama în mod corespunzător de poziția inițială a fiecărui stat membru, constituie o contribuție adecvată la realizarea celor trei obiective principale ale Uniunii pentru 2030. 
(8)	Punerea în aplicare a Pilonului european al drepturilor sociale și progresele înregistrate în îndeplinirea obiectivelor principale ale Uniunii și a obiectivelor naționale pentru 2030 sunt monitorizate în Raportul comun privind ocuparea forței de muncă adoptat de Consiliu în martie 2026 și sunt integrate în instrumentele de monitorizare pentru semestrul european. Raportul comun privind ocuparea forței de muncă conține o „analiză pe țări din prima etapă” cu privire la riscurile potențiale la adresa convergenței sociale ascendente, în conformitate cu cadrul de convergență socială. Aceasta din urmă identifică statele membre care se confruntă cu riscuri potențiale care trebuie examinate în cadrul unei „analize din a doua etapă” mai aprofundate. 
(9)	Orientările integrate servesc drept bază pentru recomandările specifice fiecărei țări adresate de Consiliu statelor membre în cadrul semestrului european. Cu toate că se adresează statelor membre și Uniunii, orientările integrate ar trebui să fie puse în aplicare în parteneriat cu toate autoritățile naționale, regionale și locale, implicând îndeaproape parlamentele, precum și partenerii sociali și reprezentanții societății civile. Piața forței de muncă și reformele sociale ar trebui să respecte practicile naționale de dialog social și negociere colectivă, precum și autonomia partenerilor sociali. Importanța dialogului social în abordarea provocărilor de pe piața muncii a fost reafirmată în cadrul Summitului de la Val Duchesse din 2024 și în Pactul pentru dialogul social european semnat în martie 2025.
(10)	Statele membre ar trebui să utilizeze pe deplin finanțarea disponibilă din partea UE, în special Fondul social european Plus și Fondul social pentru climă, pentru a promova locurile de muncă de calitate și competențele, pentru a combate sărăcia și pentru a sprijini ocuparea forței de muncă și reformele și investițiile sociale. Astfel de măsuri includ combaterea excluziunii sociale, combaterea discriminării, asigurarea accesibilității și a incluziunii și promovarea oportunităților de perfecționare și recalificare pentru forța de muncă, învățarea pe tot parcursul vieții și educația și formarea de înaltă calitate pentru toți. Pentru perioada de finanțare de după 2027, planurile de parteneriat național și regional (PPNR) vor continua să promoveze și să consolideze eforturile integrate în aceste domenii. Orientările privind ocuparea forței de muncă ar trebui să stea la baza programării PPNR. În contextul obiectivelor generale de decarbonizare ale Uniunii, Fondul social pentru climă ([footnoteRef:11]) va fi esențial pentru abordarea nevoilor gospodăriilor vulnerabile, ale utilizatorilor de transport vulnerabili și ale microîntreprinderilor vulnerabile. [11: 	Regulamentul (UE) 2023/955 al Parlamentului European și al Consiliului din 10 mai 2023 de instituire a Fondului social pentru climă și de abrogare a Regulamentului (UE) 2021/1060 (JO L 130, 16.5.2023, p. 1).] 

(11)	Comitetul pentru ocuparea forței de muncă și Comitetul pentru protecție socială ar trebui să monitorizeze modul în care sunt puse în aplicare politicile relevante având în vedere orientările pentru ocuparea forței de muncă, în concordanță cu mandatele care le revin în temeiul TFUE. Aceste comitete și grupurile de pregătire ale Consiliului implicate în coordonarea politicilor economice și sociale ar trebui să colaboreze îndeaproape. Ar trebui să fie menținut dialogul în materie de politici între Parlamentul European, Consiliu și Comisie, în special în ceea ce privește orientările pentru ocuparea forței de muncă.
(12)	A fost consultat Comitetul pentru protecție socială,

ADOPTĂ PREZENTA DECIZIE: 
Articolul 1
Se adoptă orientările pentru politicile de ocupare a forței de muncă ale statelor membre (denumite în continuare „orientările pentru ocuparea forței de muncă”), astfel cum sunt prevăzute în anexă. Orientările pentru ocuparea forței de muncă fac parte din orientările integrate. 
[bookmark: _Hlk126129799]Articolul 2
Statele membre iau în considerare orientările pentru ocuparea forței de muncă în politicile lor privind ocuparea forței de muncă și în programele lor de reformă, care se raportează în conformitate cu articolul 148 alineatul (3) din TFUE.
Articolul 3
Prezenta decizie se adresează statelor membre.
Adoptată la Bruxelles,
	Pentru Consiliu
	Președintele

